रासायनिक अभिक्रिया
रासायनिक अभिक्रिया में एक या अधिक पदार्थ आपस में अन्तर्क्रिया (इन्टरैक्शन) करके परिवर्तित होते हैं और एक या अधिक भिन्न रासायनिक गुण वाले पदार्थ बनते हैं। किसी रासायनिक अभिक्रिया में भाग लेने वाले पदार्थों को अभिकारक (रिएक्टैन्ट्स) कहते हैं। अभिक्रिया के फलस्वरूप उत्पन्न पदार्थों को उत्पाद (प्रोडक्ट्स) कहते हैं। लैवासिये के समय से ही ज्ञात है कि रासायनिक अभिक्रिया बिना किसी मापने योग्य द्रव्यमान परिवर्तन के होती है। (द्रव्यमान परिवर्तन अत्यन्त कम होता है जिसे मापना कठिन है)। इसी को द्रव्यमान संरक्षण का नियम कहते हैं। अर्थात किसी रासायनिक अभिक्रिया में न तो द्रव्यमान नष्ट होता है न ही बनता है; केवल पदार्थों का परिवर्तन होता है।
रेडियो-रसायन
रेडियो-रसायन (रेडियोकैमिस्ट्री) रेडियोधर्मी पदार्थों का रसायन है, जिसमें तत्वों के रेडियोधर्मी समस्थानिकों का उपयोग गैर-रेडियोधर्मी समस्थानिकों के गुणों और रासायनिक अभिक्रियाओं का अध्ययन करने के लिए किया जाता है। जिन तत्त्वों में रेडियोधर्मिता नहीं होती, उन्हें विकिरण रसायन में 'अक्रिय' कहा जाता है क्योंकि ये समस्थानिक अपरिवर्ती (स्टेबल) होते हैं। रेडियो-रसायन में अधिकांशतः रेडियोधर्मिता के उपयोग करके सामान्य रासायनिक अभिक्रियाओं का अध्ययन किया जाता है। यह विकिरण रसायन (रेडिएशन केमिस्ट्री) से बहुत अलग है जहां अभिक्रियाओं को प्रभावित करने के लिए विकिरण का स्तर बहुत कम रखा जाता है।